
utangulizi 


Ili kumwezesha mwananchi kuifahamu historia yake na jinsi 
alivyoingiliwa na wageni, ni lazima tuwe na vitabu vilivyoandikwa kwa 
lugha anayoielewa; yaani lugha ya taifa — Kiswahili. Hii ndiyo 
sababu iliyotufanya tuvitoe vijitabu hivi kwa lugha hii, ambapo 
mwanzo tulivitoa kwa lugha ya Kiingereza. 

Kijitabu hiki ni tafsiri ya kijitabu alichokiandika Dk. Walter Rodney 
kwa Kiingereza kiitwacho West Africa and the Atlantic Slave Trade 
na kilichochapishwa 1970 na East African Publishing House. Kwa 
kusoma yaliyomo humu, mwananchi ataweza kuelewa jinsi bara letu la 
Afrika pamoja na wakazi wake — Waafrika — tulivyoonewa, 
tulivyonyanyaswa na tulivyopuuzwa mpaka ikatubidi tuanzishe vita 
vya kujikomboa kifikara, kisiasa, kiuchumi na kitamaduni. - 

Kijitabu hiki ni cha kwanza kati ya vingi ambavyo Chama chetu 
kimenuia kuvitoa kwa lugha yetu ya Kiswahili. Tunatumaini kwamba 
vitasaidia katika ufundishaji wa historia mashuleni na pia katika 
madarasa ya Kisomo cha Watu Wazima. 


I.K. Katoke 
Katibu wa 
Chama cha Historia Tanzania 


Dar-es-Salaam 
Aprili, 1974 


Biashara ya Utumwa 


Tukio linalohusu mabara matatu 

NI LAZIMA daima ikumbukwe kwamba biashara ya utumwa ya 
Bahari ya Atlantiki ilikuwa ni tukio katika historia ya ulimwengu 
lililohusu mabara matatu — Ulaya, Afrika na Amerika. Waliotoka 
kusaka watumwa walikuwa Wazungu kutoka kila nchi baina ya Sweden 
kaskazini na Ureno kusini. Wareno walifika Afrika ya Magharibi muda 
mfupi kabla ya karne ya kuni na tano. Bila kukawia walianza 
kuwakamata Waafrika na kuwachukua hadi Ulaya, hasa Ureno na 
Hispania. Lakini matukio muhimu kabisa yalifanyika katika karne ya 
kumi na sita, wakati mabepari Wazungu walipotambua kwamba 
wangeweza kupata faida kubwa sana kwa kutumia jasho la Waafrika 
kunyonyea utajiri wa mabara ya Amerika. Hivyo, Waafrika 
wakapelekwa Amerika ya Kaskazini, Amerika ya Kati, Amerika ya 
Kusini na Karibbea kufanya kazi za kitumwa kwenye migodi ya 
dhahabu na fedha, -na kwenye mashamba makubwa ya mazao kama 
miwa, pamba na tumbako. Biashara hii chafu ya kuuza wanadamu kwa 
jumla ilichukua zaidi ya miaka mia nne, maana biashara ya utumwa ya 
Bahari ya Atlantiki haikukoma mpaka katika miaka ya mwisho ya 
1870. 


Jinsi Afrika ilivyoyamiwa 

Mengi yanaweza kusemwa kuhusu namna biashara ya utumwa ya 
Bahari ya Atlantiki ilivyoratibiwa huko Ulaya, na juu ya faida kubwa 
iliyokusanywa na nchi kama vile Uingereza na Ufaransa. Mengi pia 
yanaweza kusemwa kuhusu safari iliyokuwa ya shida na dhiki kutoka 
Afrika hadi nchi za Amerika kupitia Bahari ya Atlantiki. Waafrika 
walisongamana kama samaki wa makopo katika majahazi ya 
kuchukulia watumwa, na kwa ajili hiyo walikufa kwa wingi sana. Na 
mara tu walipotua upande wa pili wa Atlantiki, walikuwa kwa kweli 
wamefika kwenye 'Dunia Mpya iliyojaa uonevu na ukatili, ambao 
walipambana nao kishujaa kwa kupigana na kuasi mara kwa mara. 


Hata hivyo, katika kuitalii historia ya Afrika, ni wazi kwamba ni 
lazima tujishughulishe kwa makini na upande wa Waafrika wa biashara 
hii; na Afrika ya Magharibi inastahili kuangaliwa vizuri maana 
watumwa wengi zaidi katika nchi.za Amerika walichukuliwa kutoka 
Afrika ya Magharibi. 

Wazungu waliofunga safari kwenda Afrika ya Magharibi kutafuta 
watumwa walizipitia wilaya maalumu za pwani pwani baina ya Senegal 
na Angola ya kusini. Sehemu nyingine, kama Liberia na Ivory Coast 
za leo, zilikuwa na bahati maana Wazungu wachache sana walifika 
huko kununua watumwa. Sehemu nyingine, kama Nigeria ya 
Mashariki na Angola, daima zilitembelewa na meli za watumwa, nazo 
zilitoa idadi kubwa ya watumwa. Kwanza, waliokamatwa kufanywa 
watumwa walichukuliwa miongoni mwa watu waliokuwa wakiishi 
karibu karibu na bahari; lakini, kadiri miaka ilivyopita, ilionekana ni 
lazima kusafiriwe ndani zaidi ili kuipata idadi ya watumwa iliyotakiwa 
na Wazungu. Mwishoni mwa karne ya kumi na nane, Waafrika wengi 
walioletwa pwani kuuzwa kama watumwa waliwasili katika hali ya 
udhaifu na uchovu maana walilazimishwa kwenda kwa miguu maili 
mia nyingi. Wakati huo, hakukuwa na sehemu yoyote kando kando ya 
mto wa Niger ambako watu hawakukusanywa ili kupelekwa na kuuzwa 
kwa Wazungu waliokuwako pwani ya Afrika ya Magharibi. Katika 
Afrika ya Kati wafanya biashara ya utumwa waliingia ndani sana 
kutoka pwani ya Angola hadi ikawa wanawasiliana na wafanya 
biashara kutoka Afrika ya Mashariki. Hivi ndivyo biashara ya utumwa 
ilivyoivamia Afrika. 


Idadi ya Waafrika Waliofanywa Watumwa 

Hakuna anayejua kwa hakika ni Waafrika wangapi waliokamatwa 
makwao na kuuzwa, lakini imekadiriwa kwamba zaidi ya Waafrika 
15,000,000 (milioni kumi na tano) walifika bara la Amerika na visiwa 
vya Karibbea kwa ajili ya biashara ya utumwa ya Atlantiki. Kwa vile 
asilimia kubwa ya watu walikufa katika majahazi ya watumwa 
walipokuwa wakivuka bahari ya Atlantiki, idadi ya waliotoka Afrika 
ilikuwa ni kubwa kuliko 15,000,000 (milioni kumi na tano). Zaidi ya 
hayo, Waafrika wengi waliuawa katika ardhi yao wenyewe walipokuwa 
wakisakwa kikatili kufanywa watumwa. Kwa hiyo haishangazi kuona 
kwamba wanahistoria wengi wamekisia kuwa kwa jumla Afrika ya 
Magharibi ilipoteza baina ya 40,000,000 (milioni arubaini) na 
50,000,000 (milioni hamsini) ya watu wake kwa sababu ya biashara 
ya utumwa ya Atlantiki. 

Toka kuwasili kwa Wazungu hadi mwaka 1600, karibu milioni moja 
ya Waafrika walipakiwa katika majahazi ya watumwa. Wakati huo, 


Wareno walikuwa ndio wafanya biashara wakubwa wa utumwa huko 
Afrika ya Magharibi. Ama walipeleka Waafrika Brazil, waliyokuwa 
wameimiliki, au waliwauza kwa walowezi wa Kihispania huko 
Meksiko, Amerika ya Kusini, na kwenye visiwa vya Karibbea. Katika 
karne ya kumi na saba, idadi ya Waafrika ilizidi karibu mara tatu; hali 
katika karne ya kumi na nane, kiasi cha Waafrika wa Magharibi 
7,000,000 (milioni saba) hadi 8,000,000 (milioni nane) walivushwa 
Bahari ya Atlantiki. Biashara ya utumwa ya Atlantiki ilisimamiwa na 
kulipiwa na Wazungu. Wadachi waliungana na Wareno kuwa viongozi 
katika biashara ya utumwa katika karne ya kumi na saba, na katika 
karne ya kumi na nane Waingereza wakawa ndio wafanya biashara 
wakubwa kabisa wa utumwa. Wakati biashara ya utumwa ya Atlantiki 
ilipokuwa imestawi sana katika karne ya kumi na nane, majahazi ya 
Kiingereza yalibeba zaidi ya nusu ya jumla ya watumwa; sehemu 
iliyobaki wakagawana Wadachi, Wafaransa, Wareno na Wadenishi. 

Mnamo karne ya kumi na tisa, kulitokea badiliko jingine kuhusu 
washiriki walioshika hatamu katika kuinyonya Afrika. Nchi za Ulaya 
zenyewe hazikujishughulisha sana na biashara ya utumwa, lakini 
badala yake Wazungu waliolowea Brazil, Kyuba, na Amerika ya 
Kaskazini ndio waliosimamia sehemu kubwa ya biashara hiyo. Wakati 
huo nchi za Amerika zilikuwa zaanza kujipatia uhuru wao kutoka kwa 
Waingereza, na ikawa taifa jipya la Umoja wa Nchi za Amerika ndilo 
lililochukua sehemu kubwa kabisa katika miaka hamsini ya mwisho ya 
biashara ya utumwa ya Atlantiki, kwa kubeba watumwa wengi zaidi 
kuliko wakati wowote kabla ya hapo. 


Siyo biashara; ni ushambulizi wa maguvu 

Biashara ya utumwa ya Atlantiki ilipoanza pwani ya Afrika ya 
Magharibi, mtindo wake ulikuwa ni wa Wazungu kuwashambulia wale 
Waafrika waliokuwa wakiishi karibu na mwambao. Wakati Wareno wa 
kwanza walipofika pwani ya ile nchi iitwayo Muritania sasa, 
waliyaacha majahazi yao na kuwawinda Wamagharibi walioishi 
sehemu hiyo. Kwa kweli, hii haikuwa biashara hata kidogo — ilikuwa 
ni ushambulizi wa maguvu. Lakini baada ya kuvamiwa kwa ghafula 
mara chache, Waafrika walioishi mwambao walianza kuwashikia zamu 
washambuliaji wao wa Kizungu na kujihami kwa nguvu. Baada ya 
muda mfupi sana, Wareno walikuja wakatambua kuwa uvamiaji 
haukuwa njia ya salama sana ya kujaribu kupatia watumwa. Licha ya 
watumwa, Wareno pia walitaka dhahabu na bidhaa nyingine za Afrika, 
ambazo wangezipata kwa kufanya biashara kwa amani tu. Kwa hiyo, 
badala ya kuvamia Waafrika, Wareno walionelea heri watoe bidhaa zao 
za viwandani ili kuwapa moyo Waafrika wabadilishe bidhaa zao (za 


nyumbani) na kuleta mateka ya Waafrika wenzao kwenye majahazi ya 
Kizungu. Si Wareno tu, bali Wazungu wengine wote waliona kwamba, 
kwa ajili ya manufaa yao wenyewe, hii ilikuwa njia bora kabisa ya 
kupatia bidhaa Afrika; na kwa njia hii ndipo walipoweza kupata 
Waafrika milioni nyingi. 


Ngome za kuhifadhia watumwa 

Ili kufanya biashara huko Afrika ya Magharibi, nchi nyingi sana za 
Ulaya zilizohusika ziliamua kujenga “viwanda pwani pwani. 
“Kiwanda”, kwa lugha ya kibiashara ya pwani ya Afrika ya Magharibi, 
kilikuwa ni mahali ambapo bidhaa za Kizungu na za Kiafrika 
zilihifadhiwa, chini ya usimamizi wa Mzungu aliyeishi hapo na 
kufanya biashara. Katika biashara ya utumwa, ilikuwa lazima iwepo 
bohari ya kuwekea bidhaa za Kizungu daima. Bidhaa hizo 
zikibadilishwa kwa watumwa hata kama majahazi hayakuwapo 
bandarini ili kusudi kusiweko kucheleweshwa bure bure wakati jahazi 
liwasilipo kubeba shehena yake ya watumwa. Wakati huo huo, 
Wazungu walioishi mwambao kwa madhumuni ya kufanya biashara ya 
watumwa walihitaji uwa mkubwa na uliokuwa imara wa kuwekea wale 
Waafrika waliowanunua. Kiwanda kama hicho, ambacho madhumuni 
yake makubwa yalikuwa ni kuwafungia watumwa ndani, kilikuwa 
kikiitwa barracoon (barakuni). Pwani pwani ya Afrika ya Magharibi 
kulikuwa na barakuni nyingi mbaya, zilizokuwa na sifa ya kuweza 
wakati wowote kutoa shehena ya watumwa kwa kila jahazi lililotia 
nanga. 

Kiwanda au barakuni ilikuwa ngome halisi wakati kuta ngumu za 
nje zilipojengwa, wakati mizinga ilipowekwa kutani na wakati askari 
walipokodiwa. Kila nchi ya Ulaya ilizifanya ngome zake kuwa kinga 
dhidi ya washindani wengine wa Kizungu na vile vile Waafrika ambao 
hawakuwa rafiki zao. Katika karne ya kumi na tano na kumi na sita, 
ngome nyingi zilijengwa na mataifa mbali mbali ya Ulaya pwani pwani 
ya Ghana ya leo ili kufanya biashara ya dhahabu ambayo kwayo 
sehemu hiyo ilijulikana sana hata ikaitwa Gold Coast (Pwani ya 
Dhahabu). Baadhi ya ngome za Ghana zilizojulikana sana ni Elmina, 
Avim, Cape Coast Castle na Christianburgh. Zote zilitumiwa zaidi na 
zaidi kwa biashara ya utumwa kadiri watumwa walivyozidi kuwa 
muhimu kwa Wazungu kuliko dhahabu. Katika sehemu nyingi 
nyingine za Afrika ya Magharibi, ngome zilijengwa na kutumiwa zaidi 
kwa madhumuni ya biashara ya utumwa ya Atlantiki. Hapa, tunaweza 
kutaja Goree katika Senegal, Bissau katika Guinea ya Kireno (Guinea 
Bissau) na Whydah kwenye pwani ya Dahome ambayo wakati huo 
ilikuwa sehemu ya Slave Coast (Pwani ya Watumwa) eti. 


Kununua badala ya kusaka watumwa 

Mapema kama mwaka 1448 hivi, Wareno waliamua kufanya 
biashara na Waafrika kuliko kujaribu kuwawinda. Huo ndio mwaka 
walipoijenga Arguin huko Muritania kama 'kiwanda' cha kwanza cha 
Wazungu katika Afrika ya Magharibi. Kuanzia hapo na kuendelea, 
Wazungu kwa kawaida waliwanunua badala ya kuwakamata 
Waafrika na kuwafanya watumwa. Yaani, karibu kwa muda wote wa 
biashara ya utumwa ya Atlantiki katika Afrika ya Magharibi (na pia 
Afrika ya Mashariki), walikuwako Waafrika wengi waliokuwa tayari 
kuwauza wenzi wao kwa kubadilishana na bidhaa za viwandani za 
Kizungu kama vile nguo, vyungu na sufuria, shanga na silaha. 
Isipokuwa Wareno huko Angola, Wazungu hawakwenda bara 
kuchukua mateka. Kusema kweli, Waafrika wa mwambao waliwazuia 
Wazungu kuingia bara, kusudi wao wenyewe wawalete watumwa na 
kupokea bidhaa za Kizungu nyingi iwezekanavyo. Lazima isisitizwe 
kwamba watawala katika Afrika ya Magharibi walikuwa na mamlaka 
kamili ya kisiasa wakati wa biashara ya utumwa ya Atlantiki. Hivi 
ndivyo ilivyokuwa hata katika sehemu ambamo Wazungu walijenga 
ngome zao, kwa sababu ngome hizo kwa kawaida zilijengwa kwa 
ruhusa ya watawala Waafrika, na Wazungu walilazimishwa kulipa kodi 
kwa kukaa mahali pale. Kwa hiyo, kwa kadiri kubwa, Wazungu 
waliendesha biashara yao ya utumwa pwani pwani ya Afrika ya 
Magharibi kwa kufuata masharti yaliyowekwa na Waafrika. 

Wanahistoria wengine wanafika hadi ya kusema kwamba Waafrika 
walishikilia sehemu kubwa ya biashara ya utumwa. Wazo la namna hii 
litafurahiwa na adui yeyote wa Waafrika, na kutumiwa kufunikia ile 
tabia ya kinyama waliyokuwa nayo Wazungu, kwa kuwatupia Waafrika 
lawama na jukumu. Na hilo si haki hata kidogo, na kwa hakika ni 
upuuzi, kwa sababu (kama nilivyosema hapo juu) yaliyotokea Afrika 
yalikuwa ni upande mmoja tu wa kisa kizima. Biashara ya utumwa ya 
Atlantiki iliratibiwa na kulipiwa na Wazungu ambao walikuwa 
wameshafikia kiwango cha kibepari cha maendeleo yao. Waafrika 
hawakuwa na mamlaka yoyote juu ya upande wa Wazungu wa biashara 
hiyo. Mabepari wa Kizungu tu ndio waliokuwa na uwezo huu mahali 
pengi duniani, nao waliwatumia Waafrika kwa manufaa yao wenyewe. 

Hata hivyo, kwa Waafrika wanaoichungua biashara ya utumwa ya 
Atlantiki, moja ya mambo muhimu sana ni kutambua ukweli 
unaoumiza na usiofurahisha kwamba walikuwako Waafrika waliosaidia 
na kushirikiana na Wazungu katika kuwatia utumwani Waafrika 
wengine. Yaani hatuwezi kuchukulia sahali na kusema kuwa Wazungu 
ndio waliokuwa wadhalimu na Waafrika wadhulumiwa. Mfano wa 
kufaa unaoweza kumsaidia mtu kuelewa yaliyotokea Afrika ya 


Magharibi katika karne za biashara ya utumwa unaweza kuonekana 
Afrika leo, ambapo viongozi wengi wanashirikiana na mabeberu wa 
Kizungu na wa Kiamerika kuinyonya idadi kubwa ya watu wa Afrika. 

Hapa tunaweza kujaribu kuwatambua wale walioshirikiana na wale 
Wazungu waliokuwa wakinunua watumwa. Kama tujuavyo, Waafrika 
wamegawanyika makabila mengi, na kwa kawaida ndani ya makabila 
hayo mna migawanyiko mingine midogo midogo, kama vile koo. 
Walilofanya Wazungu ni kuitumia migawanyiko hii kwa faida yao kwa 
kuchagua Waafrika gani wawe rafiki zao. Kwa mfano, Wazungu 
wakiona baadhi mbili za Waafrika zinapigana vita, walikiiunga mkono 
baadhi moja na kuisaidia ishinde ili wapate mateka. Mara nyingi 
Wazungu walifanikiwa kupata mateka pande zote mbili. Hili 
liliwezekana kwa kuwa pande zote zilihitaji bunduki na baruti na risasi 
ambazo Wazungu waliwapa, na kwa kuwa yalikuwapo mataifa mengi 
ya Kizungu yaliyokuwa yakishindana yenyewe kwa yenyewe. Kwa 
hiyo, kabila moja likiweza kuungwa mkono na Wadachi na jingine na 
Waingereza. Lolote lililotokea, hapakuwa na budi baadhi ya Waafrika 
wasio na bahati kukamatwa na kupelekwa ng'ambo ya pili ya Bahari 
ya Atlantiki. Ni wazi kwamba haikuwa kitu kwao kama walipakiwa 
katika majahazi ya Kidachi au ya Kiingereza. 

Wazungu walifanya mengi kwa kusudi la kupanda mbegu za uadui 
baina ya kabila moja la Kiafrika na jingine, na hata baina ya sehemu 
moja na nyingine ya kabila hilo hilo moja. Hata hivyo, inabidi tuelewe 
kwamba Waafrika walitambua kuwa waliweza kubadilisha mateka yao 
kwa faida, na hili lilitosha kuwahimiza kwenda na kupigana vita. 
Baadhi ya wakati waliendelea kuwashambulia watu waliokuwa 
wameshapigana nao kabla. Wakati mwingine walianzisha vita vipya, 
na wakati mwingine wakiweza kuungana na adui zao wa zamani, 
ikionekana kwamba ni faida kubwa kufanya hivyo. Katika hali hii 
jambo muhimu lilikuwa mabavu. 

Katika Pwani ya Guinea ya Juu, Wamande, kama Wamandinga na 
Wasusu, ndio waliokuwa watoaji wakuu wa watumwa kwa Wazungu 
mpaka mwishoni mwa karne ya kumi na saba. Hapo walipitwa na 
Wafulani, waliosilimu na kuwashambulia jirani zao wasio Waislamu. 
Kusini zaidi, kule ambako sasa ni Ghana, Waakani ndio walioongoza 
katika kusaka watumwa; na hapo ndipo ilipotokea katika karne ya 
kumi na nane ile dola ya WaAshante iliyokuwa na nguvu na iliyofanya 
biashara ya utumwa, ikawa inayashambulia na kuyatisha yale makabila 
manyonge ya sehemu hiyo. Hivyo pia ndivyo ilivyokuwa dola ya 
WaFon iliyotokea Dahome. Huko Kongo na Angola hali ilikuwa 
ngumu zaidi. Katika nyakati mbali mbali, mataifa mbali mbali yalizuka 
na kufa, lakini daima kulikuwako angalau taifa moja ambalo Wazungu 


waliweza kulitegemea kuwapatia watumwa wakati wote. 

Kama ilivyokuwa, karibu na kila kabila kuu lililosaka watumwa 
palikuwa na kundi jingine lililoteseka. Misako ya Wamande na 
Wafulani ilikuwa na maana kwamba kabila la Wakissi liliumizwa mno. 
Katika Gold Coast (Pwani ya Dhahabu), WaAkani waliwatesa mno 
WaGa mpaka ikawa hadi leo WaGa huikumbuka biashara ya utumwa 
ya Atlantiki kama wakati ambapo dunia nzima iliharibiwa. Waliokuwa 
hawana bahati kabisa kuliko wote ni Wambundu wa kaskazini wa 
Angola, ambao walikaribia kufagiwa au kumalizwa kwa mashambulio 
ya jirani zao wa Kiafrika na majeshi ya Kireno. 


'Watu wakubwa' wanashirikiana na Wazungu 

Katika kuwachunguza watu wa Afrika ya Magharibi, Wazungu 
hawakuona tofauti baina ya kabila na kabila tu, bali pia baina ya 
watawala na waliotawaliwa. Manahodha wa majahazi ya watumwa 
walikuwa siku zote wakishikilia lazima wafanye biashara na “watu 
wakubwa” wa nchi ile tu. Walipotaja “watu wakubwa” walikuwa na 
maana ya wafalme, machifu, machifu wadogo, majumbe, 
mabwanyenye, viongozi wa dini, viongozi wa koo na watu wa namna 
hii ambao tayari walikuwa na uwezo na vyeo vya maana katika kabila 
lao. Kwa kawaida, watu wakubwa hawa walitawala kwa manufaa ya 
watu wote kwa jumla. Waliendesha haki na kuweka sheria za 
kuendesha vema shughuli za umma za kiuchumi na za kijamii. Katika 
mambo ya kidini, walidumisha uhusiano mwema wa wahenga, 
waliwaombea watu wao uongofu na kuwalinda na madhara ya uchawi. 
Lakini ilipokuja biashara ya utumwa ya Atlantiki, ilionekana kwamba 
watawala hao walifanya mambo yao kama tabaka mbali lisilo na 
huruma na makabwela. Hakika, katika nchi nyingi za pwani ya Afrika 
ya Magharibi, watawala hawakujali kuwauza raia zao wenyewe kwa 
Wazungu. Mara nyingi tabaka lilikuwa muhimu zaidi kuliko kabila, 
kama inavyoweza kuonekana tunapochunguza njia zilizotumiwa 
kupatia watumwa Afrika ya Magharibi. Vita vilikuwa njia moja kuu 
ambayo kwayo Waafrika walikamatwa na kuuzwa kama watumwa. 
Kwa jumla, vita hivi vilifanyika baina ya makabila mawili 
yaliyojitayarisha vema, ambayo yote yaliongozwa na tabaka la 
watawala. Lakini watu wengi wa Afrika ya Magharibi waliishi katika 
jumuiya ziitwazo Umuno, yaani hawakuwa na serikali kuu wala tabaka 
la watawala. Ni muhimu sana kuwa jumuiya hizi 'zisizo na serikali ya 
nchi” hazikuwashambulia jirani zao kusudi zipate mateka kwa manufaa 
ya Wazungu. Hii ina maana kwamba palipokuwa na jumuiya isiyo na 
tabaka la watawala, Wazungu hawakuwa na mtu wa kushirikiana nao 
katika biashara ya utumwa. 


Tabaka la watawala Waafrika liliongoza mno katika biashara ya 
utumwa hata likawa mara kwa mara linamzuia mtu mwingine yeyote 
kufanya biashara na Wazungu; kwa hiyo biashara yote ikawa mikononi 
mwao. Kwa kuwa biashara ya utumwa ilikuwa ndiyo biashara kubwa 
ya makabila ya Afrika ya Magharibi, kulizuka wawinda-watumwa 
wengi. Walifanya kazi katika makundi makubwa makubwa kwa 
kawaida wakiongozwa na mmoja wa 'watu wakubwa, na waliweka 
juhudi zao katika kushambulia ili wapate watumwa. Ni wazi kwamba 
uvamiaji na vita ni mambo yanayohusika na watu wamoja 
kushambulia wengine, kwa hiyo hapa ukabila ulikuwapo. Pia, ni lazima 
jelezwe kwamba kwa kawaida lile tabaka la watawala lilimudu kuepa 
kukamatwa na kuuzwa. Na walipokamatwa waliweza kukombolewa, 
kwa kuwatoa makabwela badala yao. Kitu kimoja ambacho Wazungu 
walijifunza kukiepa huko Afrika ya Magharibi kilikuwa ni kung'oa 
nanga na bwanyenye wa Kiafrika katika majahazi yao ya watumwa, 
maadamu bwanyenye huyo hakutolewa na mabwanyenye wenziwe kwa 
hiari zao. Kitendo kama hiki kiliweza kuhatarisha maisha na mali ya 
Wazungu katika ile sehemu alikochukuliwa bwanyenye huyo. Kuna 
mifano iliyokijulikana ya mabwanyenye waliouzwa kama watumwa na 
kuchukuliwa mpaka ng'ambo ya pili ya Atlantiki, na hata hivyo juhudi 
zilifanywa kuwaokoa watu hao ili kudumisha uhusiano wa amani na 
wale watawala wengine wa nchi ya “mtu mkubwa yeyote aliyehusika. 

Ushahidi unaonyesha kwamba lile tabaka la watawala wa Kiafrika, 
lililokuwa likiwasaidia Wazungu katika biashara ya utumwa, 
halikushughulika sana na maslahi ya raia zao. Kwa mfano, hata kama 
Chifu fulani angejua kwamba raia zake mwenyewe waliibwa na kuuzwa 
na Chifu jirani, asingelalamika asilani, kwa sababu na yeye alitegemea 
kukamata na kuwauza makabwela wa utawala wa Chifu huyo jirani, na 
hakutaka mwenziwe alalamike. Wakati mwingine njama za tabaka la 
watawala hao zilipindukia hapo. Ilijulikana kwamba Wafalme na 
machifu walikuwa wakishambulia sehemu za kando kando za nchi zao 
wenyewe wakati wa usiku wakiwauza raia zao wenyewe ili wapate 
bidhaa za Kizungu. Bila shaka, ilibidi mambo hayo yafanywe usiku 
' usiku katika giza ili lile tabaka la watawala lisipoteze heshima kwa raia 
wao. Na lazima, kwa sababu hii hii, ndiyo ikasemwa kwamba machifu 
jirani wakati mwingine walikuwa wakikubaliana kwamba kila mmoja 
aishambulie nchi ya mwenziwe. Hii ina maana kwamba wale 
makabwela walikidanganywa wadhanie kuwa jirani zao ndio waliokuwa 
adui zao, ambapo kusema kweli makabwela wote walikuwa 
wakidhulumiwa na watawala wote, bila kujali kabila lao. 

Kwa hiyo, makabwela ndio waliokuwa wakitolewa mhanga siku 
zote. Wakikamatwa, hakuna aliyetoka kuwasaidia; na hata kama 


waliwatoroka Wazungu kabla ya kuwahiwa kutiwa minyororo katika 
majahazi ya kubebea watumwa, ilikuwa vigumu sana kuepa kukamatwa 
tena na wale machifu ambao ilibidi kupita nchini mwao. Jambo 
lililokuwako ni kwamba watawala wa Kiafrika walifanya mikataba na 
wafanya biashara wa Kizungu wakiwahakikishia kwamba watumwa 
wote watoro watakamatwa na kurudishwa kwa malipo kidogo. 


Sheria na dini zinatumiwa vibaya 

Silaha kubwa kabisa ya tabaka la watawala wa Kiafrika ilikuwa ni 
mamlaka waliyokuwa nayo juu ya mambo ya sheria na dini. Kwa 
sababu mabwanyenye, machifu na wafalme walikuwa ndio mahakimu 
na wanasheria katika kesi zote za mahakamani, waliyatumia vibaya 
mamlaka yao, wakawatia hatiani kwa dhuluma watu wengi ambao 
baadaye waliuzwa kwa Wazungu. Kesi nyingi zilihusiana na ugomvi 
juu ya wanawake, na zilijulikana kama 'kesi za wanawake” ambazo 
zilikuwa pamoja na mashtaka ya uzinzi yaliyokuwa yakipendwa sana 
wakati wa biashara ya utumwa ya Atlantiki. Bwanyenye aliyekuwa na 
wake wengi aliweza kwa urahisi kuwafanyia mpango wawavutie 
wanaume wengine, kisha awashtaki mahakamani. Namna nyingine ya 
“kesi ya mwanamke ilikuwa ni pale mwanamume fulani aliposhtakiwa 
kwa kumshambulia mwanamke. Hapa tena, mara nyingi ushahidi wa 
uongo ulikuwa ukiletwa na watu wale wale waliotarajiwa kufanya haki. 
Aina nyingine muhimu ya kesi ilihusu mambo ya fedha. Mtu 
aliposhindwa “kulipa deni katika muda alioahidi, iliwezekana mwisho 
wake akaishia kuwa mtumwa mikononi mwa Wazungu, hata kama 
bidhaa alizokopa zilikuwa za thamani ndogo. Kwa kweli, watu maskini 
ndio walioumia kuliko wote kwa vitimbi vya namna hiyo. 

Shtaka moja ambalo kwalo watu wengi walishtakiwa lilikuwa 
“uchawi, na hapo ndipo makasisi na viongozi wengine wa dini 
walipoingia. Po pote mtu alipokufa au alipojeruhiwa katika ajali, 
uchunguzi ulifanywa na makasisi kuangalia kama mtu huyo alikuwa 
amelogwa au yeye mwenyewe alikuwa mchawi. Vyo vyote 
itakavyoonekana - iwe amelogwa au yeye mwenyewe ni mchawi - watu 
wengi waliuzwa kama watumwa, kwa sababu namna jambo lenyewe 
lilivyoendeshwa ilikuwa vibaya kabisa. Ikiwa mtu aliyejeruhiwa au 
aliyekufa alifikiriwa kuwa mchawi, basi ukoo wake wote uliuzwa na 
kufanywa watumwa. Uamuzi huu ndio uliofuatwa mara nyingi sana 
wakati kifo kilipotokea kwa ajali, kama kufa maji au kuanguka mtini, 
kwa kuwa iliaminiwa kwamba vifo vya namna hii vilikuwa ni njia ya 
Mungu kuwaadhibu wachawi wabaya. Mtu alipokufa kwa amri ya 
Mungu siku za biashara ya utumwa ya Atlantiki, ilikuwa kwa kawaida 
ikidhaniwa kwamba mtu mwingine amemloga ili afe. Hapo makasisi 


walimchagua yule waliyemdhania kuwa ndiye mwenye makosa hayo, 
na walimlazimisha anywe maji yenye sumu. Ilikuwa si sana mtu kuishi 
baada ya kuinywa sumu hiyo; na kifo chake kilichukuliwa kuwa ni 
ithibati ya makosa yake, kwa hiyo ukoo wake uliuzwa na kufanywa 
watumwa. 

Uchawi kwa kweli ni utumiaji wa mazingaombwe kwa madhumuni 
ya kumdhuru mtu, na kwa kawaida, ilikuwa ni wajibu wa makasisi wa 
Kiafrika kuwazuza na kuwaadhibu wale waliokuwa wakifanya uchawi. 
Waafrika waliamini kwamba inawezekana ajali na vifo kusababishwa 
na uchawi, na pia waliamini kuwahukumu hukumu za mateso yote kwa 
sumu na moto. Jambo muhimu la kukumbuka ni kwamba mambo 
kama hayo yalifanywa kwa kiwango kidogo na yalikusudiwa kulinda 
masilaha na manufaa ya umma. Lakini mila zilizokusudiwa kulindia 
watu binafsi na watu wote kwa jumla ziliharibiwa wakati wa biashara 
ya utumwa ya Atlantiki, na watu wengi walishtakiwa kwa uwongo 
kusudi wauzwe kama adhabu, kwa faida ya watawala. Wakati ukoo 
mzima ulipohukumiwa kuwa na hatia, kwa mfano, ilikuwa ni kwa ajili 
ya kuongeza idadi ya watu waliouzwa na jumla ya bidhaa za Kizungu 
zilizopatikana katika ubadilishaji. Ni kweli kwamba, mbali na athari ya 
biashara hii ya utumwa, ilikuwa ikiwezekana kuutia hatiani ukoo 
mzima kwa sababu ya vitendo vya mtu mmoja tu katika ukoo huo. 
Lakini adhabu kuu ambayo ukoo ungeipata ingekuwa ni adhabu ya 
aibu. Hapo ingewabidi wawe waangalifu zaidi katika kuwaomba babu 
zao, kuwacha chakula kwenye makaburi yao na kuiga tabia nzuri 
kabisa za babu zao na wazee wa ukoo. Kwa hiyo, kuhusika kwa ukoo 
mzima ilikuwa kwa manufaa yao, na kila mmoja alisaidiwa kuishi 
maisha mazuri zaidi. Mwafrika kwa kweli hakuwa na maisha zaidi ya 
yale ya mtumwa katika Amerika. 


Mifano ya sheria na dini kutumiwa vibaya 

Mifano mingi inaweza kutolewa kuonyesha namna sheria na dini za 
Afrika ya Magharibi zilivyogeuzwa kutumikia biashara ya utumwa ya 
Atlantiki, na katika kila mfano kikundi cha watawala (ambacho ni 
pamoja na makasisi) kilikuwa upande wa Wazungu. Walisahau 
madaraka yao na wajibu wao kwa watu wao, na badala yake 
wakawafanya watumwa. Hili linaweza kuonekana wazi wazi katika 
nchi za Liberia, Sierra Leone na katika Jamhuri ya Guinea, ambako 
watu wa mwambao walitawaliwa na vyama vya siri vilivyokuwa na 
nguvu sana. Vyeo vya juu kabisa katika vyama hivyo vilishikwa na 
mabwanyenye na machifu waliotoka katika falme nyingi, na ambao 
kwa kawaida walifanya kazi kwa manufaa ya watu wote kwa jumla. 
Walikuwa na madaraka juu ya maongozi ya siasa, uchumi, elimu na 

dini, na walisimamia mambo muhimu kama vile kutia jando, kutahiri, 
kulinda viapo vya siri na vitu vya dini. Vyama vya siri vilikuwa ndio 
mahakama kuu ya sheria, ambako hata machifu na mabwanyenye 
waliweza kupelekwa ili wahukumiwe. Kadiri biashara ya utumwa 
ilivyoendelea, ndivyo vyama hivi vyenye nguvu na manufaa 
vilivyopoteza madhumuni yao halisi na, kutwaliwa na machifu 
waliokuwa wakiwinda watumwa. 

Mfano mwingine unaojulikana sana wa namna mamlaka ya dini 
yalivyotumiwa vibaya katika Afrika ya Magharibi kwa sababu ya 
biashara ya utumwa ya Atlantiki, ni ule wa Walbo wanaoishi kwenye 
mlango wa mto wa Niger, katika sehemu ambayo sasa inaitwa Nigeria 
ya Mashariki. Walbo waliishi katika jumuiya zisizo na serikali ya nchi 
wakati Wazungu walipowasili. Hawakuwa na wafalme au machifu 
walioweza kuliunganisha kabila au hata sehemu zake kubwa; lakini 
dini yao ilikuwa moja, na hasa waliuamini sana mzimu mmoja 
waliouita Chukwu. Walbo na watu wengine wa sehemu hiyo walikuwa 
wakiuhiji mzimu huo wa Chukwu, na wakiupigia bao kuondoa hitilafu 
baina yao. Sehemu ndogo ya Walbo inayoitwa WaAro, waliusimamia 
mzimu wa Chukwu na waliutumia vibaya kuwatilia utumwani maelfu 
ya wenzi wao. Watu walishtakiwa kwa kuukosea mzimu huo. Kisha 
wakosaji waliambiwa watoe mhanga wa binadamu kwa Chukwu, lakini 
hao watu waliowatoa mhanga hawakupewa Chukwu bali waliuzwa kwa 
Wazungu. Kwa sababu ya biashara ya utumwa, miji mingi ya biashara 
ilizuka kwenye milango mingi ya mto wa Niger na kingoni kingoni 
mwake. Watawala wake waliendelea kuwapatia Wazungu watumwa 
waliopatikana kwa kuutumia vibaya mzimu wa Chukwu, na kwa 
kutumia nguvu ilipokuwa lazima. 


Mapatano ya bei ji 
Njia ambayo Waafrika waliuzwa kwa Wazungu ni kitu tunachokijua 


sana, kwa sababu Wazungu wengi waliokuweko Afrika ya Magharibi 
wakati huo walieleza namna walivyonunua watumwa. Pande zote mbili 
zilibishana sana bei. Wauzaji Waafrika walitaka bidhaa nyingi za 
Kizungu kadiri ilivyowezekana, na hasa walivitaka vile vitu 
walivyodhani ni muhimu sana, kama vile bunduki na baruti. Pia 
walijitahidi kupata faida ya ziada kwa kila walichouza kwa 
kung'ang'ania kwamba lazima Wazungu wawape zawadi ya pombe 
kabla ya kuanza biashara. Hakuna haja ya kusema kwamba Wazungu 
nao walikakawana kuziweka bei chini, na kwa jumla walifanikiwa. Kwa 
upande mmoja, ni kweli kwamba Wazungu waliwanunua watumwa wao 
kwa bei kubwa zaidi wakati wa mwisho mwisho wa biashara ya 
utumwa ya Atlantiki kuliko ilivyokuwa katika miaka ya mwanzo 


11 


mwanzo, lakini idadi zake daima zilikuwa ndogo. Katika karne ya 
kumi na tano na kumi na sita, Wazungu walipata watumwa kwa bei ya 
chini sana. Kipande kidogo cha nguo mara nyingi kilitosha kulipia 
mtumwa katika miaka ya mwanzo mwanzo. Mpaka hivi karne ya kumi 
na nane, Mzungu aliweza kumnunua Mwafrika kwa bidhaaa zenye 
thamani ya shilingi mia moja na hata chini yake. Na majahazi ya 
watumwa yalipovuka Atlantiki waliweza kuuza shehena zao kwa bei 
iliyo mara kumi zaidi ya ile waliyolipa Afrika. 

Wazungu walihitaji Waafrika wenye afya nzuri kuwatumia kama 
watumwa. Walitaka vijana wenye umri wa baina ya miaka 15 na 25, 
na walipendelea zaidi wanaume wawili kwa mwanamke mmoja. Pia 
ilisemwa kwamba watu wa kabila fulani walipendwa zaidi kuliko watu 
wa makabila mengine, kwa sababu watu wa baadhi moja walikifanya 
kazi kwa bidii zaidi kuliko wengine, au kwa sababu watumwa wa 
makabila fulani walikuwa na vurugu na waasi zaidi kuliko wa makabila 
mengine. Pia ilihisiwa kwamba Waafrika fulani walifaa zaidi kuwa 
watumwa wa nyumbani, na wengine kuwa . wafanyakazi wa 
mashambani. Hata hivyo, kwa jumla, yote haya hayakujaliwa pwani ya 
Afrika ya Magharibi. Wazungu walichukua karibu kila walichopewa. 
Kwa mfano, maelfu ya watoto walipakiwa katika majahazi ya 
watumwa, wakati mwingine wakiwa na umri wa hata miaka 9. 
Wanaume na wanawake wenye umri mkubwa zaidi pia walikubaliwa, 
ingawa ilijulikana wazi kwamba wasingeishi kwa muda mrefu kwa 
shida zilizokuweko kwenye mashamba makubwa huko ng'ambo ya 
Atlantiki. Jambo walilosisitiza Wazungu ni kwamba bei ipunguzwe 
nusu iwapo walinunua watoto au wazee, na walilipa bei tofauti 
kufuatana na nguvu na afya ya kila mtu aliyekuwa anauzwa. 


Lugha ya biashara ya utumwa 

Kwa kawaida, mapatano ya bei yalifanywa kwa lugha maalumu za 
pwani, ambazo asili yake zilikuwa za Kiafrika ingawa zilikuwa na 
maneno mengi ya kigeni. Lugha hizi zilikua wakati wa biashara, kama 
vile Kiswahili kilivyokua kwa ajili ya biashara baina ya Waarabu na 
Waafrika wa Pwani ya Afrika ya Mashariki. Tofauti yake ni kwamba 
msamiati wa lugha hizo za biashara ulihitalifiana mahali hadi mahali 
pwani pwani ya Afrika ya Magharibi, ukitegemea ni taifa gani la 
Wazungu lililofanya biashara zaidi katika sehemu kadhaa. Mahali 
ambako Wadachi walifanya biashara, watu waliyajua zaidi maneno ya 
Kidachi, kama ilivyokuwa karibu na maboma ya Wadachi katika Gold 
Coast. Walikofanya biashara Waingereza kulikuwa na “Kiingereza cha 
kubabia' (Pidgin English), kama katika miji iliyoko kwenye mlango 
wa mto wa Niger. Lugha ya biashara iliyoenea zaidi kuliko zote ni 

lugha ya Machotara wa Kireno (Creole Portuguese) iliyosemwa 
Angola na Kongo na mwambao wote kati ya Senegal na Sierra Leone. 
Zaidi ya hayo, maneno mengi ya Kireno yalitumiwa katika kila 
sehemu ya pwani ya Afrika ya Magharibi, kwa sababu Wareno 
walikuwa ndio taifa la kwanza la Kizungu lililokutana na wenyeji wa 
Afrika ya Magharibi. 

Zaidi ya lugha maalumu ya biashara, Waafrika wengi walisema 
vizuri lugha mojawapo ya Kizungu. Baadhi ya machifu waliwapeleka 
wana wao kuishi na wafanya biashara wa Kizungu kwenye viwanda na 
maboma yao yaliyokuweko pwani pwani, hali wengine waliwapeleka 
wana wao Ulaya hasa. Katika mwaka 1788, taarifa moja ya Bunge la 
Uingereza ilieleza kwamba kulikuwako watoto hamsini wa Kiafrika 
katika jiji la Kiingereza la Liverpool, licha ya wengine waliokuwa 
sehemu nyingine za nchi hiyo. Wote walikuwa wana wa machifu au 
wafanya biashara machotara katika Afrika ya Magharibi. Ukweli ni 
kwamba watawala wa Kiafrika walitaka kuyafahamu zaidi maisha ya 
Wazungu na walitumaini kupata baadhi ya maarifa na ujuzi 
waliokuwa nao Wazungu. Kwa bahati mbaya, maarifa ya Wazungu 
(hasa ya ufundi na mambo ya uchumi). yalitumiwa kuendelezea 
biashara mbaya ya utumwa; na vivyo hivyo watawala wa Kiafrika; 
walitaka elimu ya Kizungu kusudi waweze kupata faida zaidi kutokana 
na biashara ya utumwa. Chifu mmoja wa Kiafrika alipoulizwa kwa nini 
aliithamini sana elimu ya Kizungu, alijibu kwamba alitaka “kujifunza 
kuwa laghai hodari kama alivyo mtu mweupe.” 


Hila za kuendeshea biashara ya utumwa 

Ingawa Wazungu walihitaji washirika-Waafrika ili kuiendesha 
biashara ya utumwa, hakuna mmoja wao aliyemwamini mwenzake, na 
kila mmoja alijitahidi kumdanganya mwenzake. Wazungu walitia maji 
ya chumvi katika pombe, waliweka vizibo vya uwongo katika mapipa 
ya baruti na walidanganya kila wakati ilipobidi kupima kitu chochote. 
Kusema kweli, walipodhani wangeweza kuondoka bila kulipa chochote, 
waliondoka huku wamewachukua hata wale Waafrika waliokwenda 
majahazini kuwauzia watumwa. Watawala wa Kiafrika walikuwa 
wepesi wa kugundua hila za wafanya biashara wa Kizungu, ingawa na 
wao walikuwa na hila zao nao. Kwa mfano, walipokuwa wanataka 
kumuuza mtu mgonjwa, walikuwa wakiupaka mafuta mwili wake ili 
aonekane ana afya. Hila nyingine ilikuwa ni kuwalazimisha Wazungu 
kuwanunua watumwa kwa makundi kusudi wapate kuwachanganya 
wasio na afya na wenye afya, wazee na vijana. Hila nyingine ya 
Kiafrika iliyokuwa ikitumiwa sana pwani pwani ya Afrika ya 
Magharibi ilikuwa ni kuwashtaki Wazungu kwamba wamevunja sheria, 

kuwapeleka mahakamani na kuwalipisha faini kubwa. Wakati 
mwingine viongozi wa Kiafrika walikuwa wakithubutu hata kumuua 
Mzungu katika nchi yao na kumnyang'anya bidhaa zake. Hii ndiyo 
njia ya kikatili na mbaya iliyotumiwa kuendeshea biashara ya utumwa 
ya Atlantiki, ambapo vita na ghasia zikiweza kutokea siku zote baina 
ya washiriki Wazungu na Waafrika katika kuifanya dhambi hii kubwa 
ya biashara ya utumwa. 


Mwafrika daima yu katika hatari 

Hadithi nyingi zinasimuliwa juu ya hali mbaya ya Waafrika 
waliopatwa na mkosi wa kuletwa pwani ili kuvushwa bahari. Waafrika 
wengi walibururwa toka majumbani mwao barani mwa Afrika ya 
Magharibi, na walikuwa hawajawahi kuiona bahari kabla. Pia 
hawakuwa wamewahi kumwona mtu mweupe, kwa hiyo walitishika 
kwa sababu walidhani kwamba wangeliwa na wageni hao. Kusema 
kweli, wale waliouzwa walivuliwa nguo na kuchunguzwa kwa makini 
kama mnyama yoyote wa kuchinjwa kwa ajili ya kitoweo. 

Jambo kuu tunalohusika nalo ni wale waliobaki kuliko wale 
waliochukuliwa; na si vigumu kuelewa kwamba watu wengi wa Afrika 
ya Magharibi waliteseka sana wakati wa biashara ya utumwa ya 
Atlantiki. Kwanza kabisa, wengi wao walipoteza ndugu zao na rafiki 
zao shafiki; na pili, kila mmoja ambaye hakuwemo katika tabaka ya 
watawala lazima aliishi na hofu ya kukamatwa wakati wowote. Njia 
ambazo Mwafrika aliweza kutiliwa utumwani zilikuwa nyingi mno 
hivyo kwamba hakuweza kuhisi kuwa yu salama. Kabila lake lingeweza 
kushambuliwa na kabila jingine, au kijiji chake kingeweza 
kushambuliwa na kundi la wawinda watumwa, au angeweza kutekwa 
nyara na kundi dogo linapomkuta mahali pasipo na watu. Kuteka watu 
nyara lilikuwa jambo la kawaida Afrika ya Magharibi wakati wa 
biashara ya utumwa ya Atlantiki hata ikawa kuna neno moja la 
kukieleza kitendo hicho katika lugha zote za kibiashara za pwani. Neno 
lenyewe lilikuwa '“panyar', lililochukuliwa toka neno la Kireno 
apanhar, lenye maana ya '“kukamata' au “kutwaa”. 

Zaidi ya mashambulio yote ya watu wa nje, mtu wa kawaida aliweza 
kuuzwa na chifu wake mwenyewe kwa shtaka la kipuuzi. Wakikabiliwa 
na hatari zote hizo, si ajabu kwamba watu wengi walianza kutembea na 
silaha ili kujitayarisha kupambana na jaribio lolote la kuwakamata, 
hali wengine waliamua kuzihamishia nyumba zao sehemu nyingine 
zilizoonekana kuwa zi salama zaidi. Hili pengine lilihitaji kuhamia 
misituni maili chache tu ambako mtu angeweza kujificha, lakini wakati 
mwingine ilibidi kwenda zaidi. Kwa mfano, Wabapende ambao leo 
wanaishi kingoni mwa mto wa Kasai wa Zaire zamani waliishi pwani 

ya Angola, lakini iliwabidi kuwakimbia Wareno waliokuwa wakifanya 
biashara ya utumwa. 


Maisha na sheria za Mwafrika zinachafuliwa 

Ni wazi kwamba kwa ajili ya biashara ya utumwa ya Atlantiki watu 
hawakuweza kuishi maisha yao ya kawaida. Watu wengi wa Afrika ya 
Magharibi waliishi kwa kulima, na bila shaka kilimo kilirudi nyuma 
wakati huo. Kwanza, kupungua kwa watu wengi namna hiyo 
kunamaanisha kupungua kwa wafanya kazi mashambani. Pili, hao 
waliobaki nyuma hawakuwa na sababu ya kupanda kitu ambacho 
pengine wasingekuwepo kukivuna. Mwishoni mwa karne ya kumi na 
nane, hoja moja iliyotumiwa na Wazungu waliotaka kukomesha 
biashara ya utumwa ya Atlantiki, ni kwamba ukomeshaji huo 
ungewapatia nafasi Waafrika kufanya kazi na kutoa bidhaa nyingine 
ambazo zingeweza kununuliwa na Wazungu. Walionyesha kwamba, 
ikiwa biashara ya utumwa itaendelea, watu wataona vigumu sana 
kuendelea na shughuli zenye maana. 

Mabadiliko yaliyoletwa na biashara ya utumwa ya Atlantiki sio tu 
katika maisha ya watu binafsi wa Afrika ya Magharibi, bali pia katika 
jumuiya yenyewe. Ndiyo kusema, kulikuwako mabadiliko katika sheria 
na wako la jumuiya. Wakati tabaka la watawala lilipoharibika na 
kutumia hila katika mahakama ya kienyeji ya sheria, kwa kweli 
waliubadili msingi wote wa sheria ambayo ilikuwako kuwalinda watu, 
ambayo badala yake ilitumiwa kuwatengea watu ili kuwatia utumwani. 
Kabla ya kuwasili kwa Wazungu, Mwafrika wa Afrika ya Magharibi 
aliyepatikana na kosa la kuiba ilimbidi kumrudishia mwenye mali 
thamani ya kile alichoiba. Iwapo mtu alifanya zinaa, ilimlazimu 
kumlipa mahari mume aliyehusika. Hizi zilikuwa adhabu ndogo, hasa 
mtu akifikiria kwamba Ulaya wakati huo kulikuwa na makosa mengi 
ambayo adhabu yake ilikuwa kifo. Kwa kweli, Wazungu Afrika ya 
Magharibi wao wenyewe walisifu tabia ya kiungwana ya sheria za 
Waafrika katika karne ya kumi na sita na kumi na saba. Biashara ya 
utumwa ikaharibu yote hayo. Ikawa mtu huweza kuuzwa kwa kuiba 
kitu cha thamani ndogo, kwa kufanya zinaa, kwa kushindwa kulipa 
deni ndogo, na mengi mengine. Yote haya baada ya kuwa mashtaka 
yenyewe mara nyingi yalikuwa ya uwongo. 

Kitu kimoja cha kushangaza kabisa juu ya Afrika ya Magharibi 
katika karne ya kumi na nane na katika karne ya kumi na tisa ni 
kwamba kulikuwa na maelfu ya watu walioishi katika hali ya utumwa. 
Walikuwa mali ya bwana Mwafrika, na ingawa hawakutendewa vibaya 
kama vile watumwa katika Amerika, hawakuwa na haki zote za watu 
huru. Wazungu walikwenda Gambia, Sierra Leone, Gold Coast na 


15 


Nigeria na walirudi wakisema kwamba robo tatu ya Waafrika wa huko 
walikuwa watumwa. Miaka mia tatu kabla, Wazungu walikuwa 
wameona baadhi ya wafalme wa Afrika ya Magharibi wana idadi 
kubwa ya watumishi waliokuwa si huru kamili, hali watu wachache 
walikuwa mali ya bwana fulani wakifanya kazi kama watumwa wa 
mashambani. Lakini ni hivyo tu — hapakuwapo tabaka kubwa la 
watumwa, kama ilivyokuwa katika Afrika ya Magharibi siku za mwisho 
za biashara ya utumwa ya Atlantiki. Kulikuwa na idadi kubwa ya 
watumwa waliokuwa wakifanya kazi Afrika ya Magharibi mwishoni 
mwa karne ya kumi na nane na kumi na tisa kwa sababu Waafrika 
waliopata mateka wa kuwauza kwa Wazungu, kwa kawaida waliwaweka 
baadhi yao kwa kazi zao wenyewe. Bila shaka tabaka la watawala ndilo 
lililokuja likawa na watumwa, hali katika makabila yaliyouza watumwa 
wengi sana kwa Wazungu iliwezekana kuona idadi kubwa ya watumwa 
waliotumiwa kwa kazi za pale pale. 


Machotara 

Hatimaye, hata tabaka la watawala Waafrika halikuweza kupata 
faida nyingi kutokana na biashara ya utumwa ya Atlantiki kama 
walivyotumaini. Walipata bidhaa za Wazungu zilizotengenezwa 
viwandani maadamu walikuwa washiriki wenye manufaa kwa 
Wazungu. Lakini sehemu nyingi, kwa maoni ya Wazungu, hawakuwa 
wakifanya kazi yao vizuri sana, kwa sababu hawakuwatesa sana watu 
wao kama walivyotaka wafanya biashara ya utumwa. Katika sehemu 
nyingi za pwani ya Afrika ya Magharibi tabaka jipya la wafanya 
biashara lilipata nguvu ya uchumi, na pengine nguvu ya utawala pia. 
Wengi wao walikuwa machotara - watoto ambao baba zao walikuwa ni 
Wazungu na mama zao Waafrika - na walikuwa wafanya biashara ya 
utumwa hodari kabisa. Kwa baba zao walielewa namna biashara ya 
Kizungu ilivyoendeshwa, hali uhusiano wao na Waafrika 
uliwafundisha namna ya kufaulu katika kuingiliana na Waafrika. 
Hawakuwa na uaminifu wa dhati kwa Wazungu wala kwa Waafrika, 
lakini kwa jumla waliwatumikia Wazungu na kuwanyonya vibaya 
Waafrika, kwa sababu hiyo ndiyo iliyokuwa njia ya kupatia faida 
kubwa kabisa. ; 

Machotara wafanya biashara ya utumwa walionekana kwanza katika 
Senegambia na Upper Guinea Coast. Baba zao walikuwa Wareno, na 
kwa kawaida walikuwa na jamaa zao katika visiwa vya Cape Verde 
vilivyokuwa vimehamiwa na Wareno na kulimwa kwa jasho la 
Waafrika watumwa. Machotara wa sehemu hii ya kaskazini ya Afrika 
ya Magharibi walisaidia kuwapakia maelfu ya Waafrika toka sehemu 
hiyo na kuwapeleka katika makoloni ya Wahispania huko Amerika 


16 


mnamo karne ya kumi na tano, kumi na sita na mwanzo mwanzo wa 
karne ya kumi na saba. Machotara wengine wa Kireno walifanya kazi 
ya namna hiyo hiyo Angola na Kongo. Wao ndio waliosafiri ndani 
sana ya bara la Afrika ya Kati kusudi wawalete watumwa pwani, na 
wanajulikana kwamba walivuka bara lote toka Angola hadi Msumbiji. 
Hata hivyo, machotara hao kwa kweli hawakupata uwezo wa kutawala 
katika sehemu za Afrika ya Magharibi mpaka karne ya kumi na nane 
na kumi na tisa. Hasa walikuwa na nguvu Dahome na Nigeria ambako 
machotara waliotoka Brazil walikuwa washauri wa wafalme, na 
wafanya biashara wakubwa kabisa wa utumwa; wakati ambapo huko 
Sierra Leone, watoto ambao baba zao walikuwa Waingereza 
waliwapokonya madaraka machifu Waafrika. Kutokea kwa tabaka hili 
la wafanya biashara machotara ilikuwa ni mfano mwingine wa badiliko 
katika wako la jamii za Afrika ya Magharibi lililoletwa na biashara na 
Wazungu, na hasa kwa kufanya biashara ya utumwa. 


Maafa yaliyotokea 

Katika sehemu nyingi za Afrika ya Magharibi, biashara ya utumwa 
ya Atlantiki ilikwisha mnamo miaka ya 1860, ingawa haikukomeshwa 
kabisa mpaka karibu na mwaka 1880. Hata hivyo, ilichukua muda hali 
kurudi kuwa za kawaida, na baadhi ya jamii za Afrika ya Magharibi 
ziliendelea kuona maafa ya biashara ya utumwa ya Atlantiki muda 
mrefu baada ya kukoma. Kwa mfano, wale waliofanywa watumwa wa 
mabwana wa Kiafrika huko Afrika ya Magharibi waliendelea katika 
hali hiyo mpaka waliporejeshewa uhuru wa kisheria na serikali za 
kikoloni. Hili lilikuwa tokeo la ajabu kweli kweli. Wazungu walidhani 
wanaleta maendeleo Afrika kwa kukomesha jambo lisilo la maendeleo. 
Walidhani kuwa siku zote kulikuwa na watumwa wengi Afrika, na 
kwamba watu wengi waliouzwa kwa Wazungu walikuwa tayari ni 
watumwa Afrika. Kwa kweli, kinyume cha hivyo ndivyo ilivyokuwa, 
kwa sababu Wazungu ndio waliokuja Afrika kununua watumwa, 
wakasaidia kuanzisha na kuongeza utumwa huko. Vile vile, 
unapochunguza jamii za Afrika ya Magharibi katika karne ya kumi na 
tisa na ishirini, utaona kuwa Wazungu walifanya kosa la kufikiri 
kwamba Waafrika siku zote walitiwa utumwani kwa kufanya hatia 
fulani. Hapa vile vile, wa kulaumiwa ni hiyo hiyo biashara ya utumwa 
ya Atlantiki. Baada ya biashara ya kupeleka watumwa nje ya Afrika 
kwisha, zile jamii za Kiafrika zilizotaka kuendelea kutumia watumwa 
zilihifadhi zile sheria mbovu za siku za biashara ya utumwa, na 
kuendelea kuwatia watu utumwani kwa makosa madogo. 

Kama ilivyosemwa hapo juu, baadhi ya sehemu za Afrika ya 
Magharibi ziliuza idadi kubwa zaidi ya watumwa kuliko nyingine, kwa 

hiyo ukubwa wa matokeo ya biashara ya utumwa haukuwa sawa kila 
mahali. Kwa mfano, biashara ya utumwa ya Atlantiki haikuwafikia 
Waafrika waliokuwa wakiishi Ivory Coast (Pwani ya Pembe) hali mtu 
anaweza kufikiria yaliyotokea mahali kama Angola, ambayo peke yake 
iliwapatia Wazungu karibu watumwa 3,000,000 (milioni tatu). Angola 
ilihasirika mno kwa sababu Wareno walipeleka majeshi yao bara na 
waliwalazimisha wale machifu waliowashinda kutoa watumwa kuwa 
ndiyo kodi yao. Kulipiganwa sana hata watu wengi wakafa, mbali wale 
waliokamatwa na kuuzwa kama watumwa. Kwa hiyo, idadi ya watu wa 
Angola ilipungua sana, na zile dola zilizokuwako karibu na pwani 
zikaharibiwa. Kaskazini ya Angola kulikuwako dola ya Kongo. Hii 
ilikuwa moja ya nchi zilizokuwa na nguvu na zilizoendelea kabisa 
katika Afrika ya Magharibi, lakini ilidhoofika kwa ajili ya biashara ya 
utumwa ya Wareno katika karne ya kumi na sita na kumi na saba, 
nayo vile vile ilitoa watumwa kuwa ndiyo kodi yao. Mwisho ilivunjika 
baada ya kushambuliwa na kushindwa na Wareno katika mwaka 1665. 

Kwa bahati nzuri, mambo hayakutokea kuwa mabaya siku zote 
kama ilivyokuwa Angola na Kongo, hata ilipokuwapo biashara kubwa 
ya utumwa. Nchi ya Walbo, kwa mfano, ilikuwa moja ya watoaji 
wakubwa wa watumwa, lakini hata hivyo, nchi hiyo ilibaki na idadi 
kubwa ya watu. Bila shaka, hii ina maana kwamba idadi hiyo ilikuwa 
kubwa sana tangu mwanzo, lakini bado inashangaza kwamba nchi hiyo 
iliweza kuhimili kupoteza idadi kubwa namna hiyo. Sehemu ya 
magharibi ya Nigeria pia iliweza kuepuka maafa ya biashara ya 
utumwa ya Atlantiki. Falme kama zile za Benin na Oyo zilikuwapo 
kabla ya Wazungu kuwasili katika ile nchi iitwayo Nigeria leo. Zote 
mbili, Benin na Oyo, ziliweza kujisalimisha muda mrefu zikishiriki 
katika biashara ya utumwa na kushambulia jirani zao. 

Wakati mwingine, watu walishirikiana katika kujilinda na wakapata 
nguvu zaidi licha ya biashara ya utumwa. Hivi ndivyo walivyokuwa 
WaGa wa Gold Coast (Pwani ya Dhahabu). Walikuwa ni wakulima 
ambao hawakuwa na dola hasa, kwa hiyo hawakuona lazima ya kuwa 
na majeshi ya kupigana vita. Lakini baada ya kushambuliwa mara kwa 
mara na makabila ya WaAkani, walijifunza mipango ya kisiasa na 
mbinu za kupigania vita za adui zao na wakakaa. pamoja katika miji 
kama Akra. 

Hata hivyo, kwa jumla, dola hizi mpya zilizozuka Afrika ya 
Magharibi wakati wa biashara ya utumwa ya Atlantiki zilikuwa zoo 
zenyewe zinafanya biashara ya utumwa. Dahome na Ashante 
zinajulikana sana. Zilishughulika sana kuwapatia Wazungu watumwa, 
na zikawa na nguvu kwa sababu ya bunduki za Wazungu walizozipata 
kwa kubadilishana na hao watumwa. WaFoni wa Dahome walizama 

sana katika biashara ya utumwa hata wakairatibu dola yao ili kusudi 
iwe ikipigana vita vya kupatia mateka. Dahome ilifika kiwango cha 
kuweka kikosi maalumu cha askari wa kike walioogopwa na 
washindani wao wote. Dahome ilipata hasara kwa kushughulika na 
vita tu. Kilimo kilipuuzwa na njaa zilitokea mwishoni mwa karne ya 
kumi na nane. Kwa upande wa uchumi wake, mojawapo ya nchi za 
Afrika ya Magharibi iliyofuzu sana na ambayo ilishiriki vikubwa katika 
biashara ya utumwa, ilikuwa nchi ya Wafulani ya Futa Djalon. 
Watawala wa Kifulani wengi walikuwa wafugaji ng'ombe, na waliweka 
watumwa wengi kufanya kazi ya kilimo, ambayo ilikuwa pamoja na 
kulima mazao ya chakula ya kuuzia majahazi ya watumwa. Kwa hiyo, 
ingawa hakukuwa na usawa, uchumi wa nchi ya Futa Djalon ulikuwa 
na nguvu. 

Ukiitazama mifano kama hiyo ya Futa Djalon, Dahome na Ashante, 
utaona kwamba biashara ya utumwa ya Atlantiki haikuwa ya uharibifu 
tu. Ilisababisha dola fulani kuanguka, na nyingine kuinuka. Iliwafanya 
watu wengi Afrika kuwa watumwa katika nchi zao wenyewe, lakini 
ikawafanya watu wachache kuwa na nguvu sana. Kwa mfano, 
machotara walikuwa na watumwa wengi sana wa Kiafrika. Hata 
Angola, ingawa ile sehemu karibu na pwani ilipatwa na maafa, dola 
mpya ambazo zilinufaika kwa kushiriki katika biashara ya utumwa ya 
Atlantiki zilizuka bara. Lakini, itakuwa ni kosa kudhani kuwa biashara 
ya utumwa ya Atlantiki ilileta mema ya kutosha kufuta madhara yake 
au hata kutufanya tuhisi kuwa “hata hivyo, haikuwa. Tukipima mema 
na maovu ya biashara ya utumwa na jinsi yalivyoiathiri Afrika ya 
Magharibi, mizani itaonyesha wazi kwamba biashara hiyo ilikuwa 
tukio baya kuliko yote yaliyowapata watu wa sehemu hiyo. 

Kuna mfano mzuri wa kuonyesha jinsi biashara hiyo ilivyokuwa ya 
uharibifu. Tunaweza kuzichungua jamii za Afrika ya Magharibi ili 
tuone matokeo ya biashara ya bidhaa nyingine zisizokuwa watumwa 
ambazo Waafrika walifanya na Wazungu. Wazungu siku zote walikuwa 
wanapenda dhahabu, pembe za ndovu na bidhaa nyingine za Kiafrika. 
Licha ya dhahabu, kwa kawaida walihitaji bidhaa nyingine zaidi ya, 
siyo badala ya, watumwa; kwa hiyo hakukuwa na biashara yoyote 
nyingine badala ya ile ya watu. Hata hivyo, tunaweza angalau kuona 
kuwa watu walifaidika zaidi walipofanya mipango ya kuwinda ndovu 
badala ya kuwinda binadamu. Hali kadhalika, wakati Waafrika 
walipowauzia Wazungu bidhaa kama nta, ina maana kwamba Waafrika 
walikuwa wakishiriki katika shughuli zenye manufaa, kama vile kufuga 
nyuki na kutengeneza nta. Mfano mwingine mzuri kama huu ni ule wa 
mbao. Mti huo ulitumika Ulaya kutengeneza rangi nyekundu za nguo, 


kwa hiyo Wazungu walinunua magogo ya 'camwood' Sierra Leone, 


19 


Gambia na Kamerun. Hii ilizusha biashara ndogo ya mbao, ambapo 
Waafrika waliohusika waliikata hiyo miti, wakaitoa magamba 
(magome) na kuikata vigogo vidogo ambavyo walivitupa katika mito 
iliyovisafirisha masafa marefu hadi pwani. Walilipwa kidogo sana kwa 
juhudi zao zote — kidogo zaidi kuliko kama wangaliuza watumwa — 
lakini angalau bidhaa hii iliwafanya waingilie biashara yenye manufaa. 
Haiwezekani kufikiria biashara ya namna nyingine yeyote ambayo 
ingeweza kuwa na madhara kama biashara ya utumwa ya Atlantiki. 


Vitisho vya kiuchumi 

Ni wazi kwamba baada ya biashara ya utumwa ya Atlantiki kilikuja 
kipindi cha 'Kunyang'aria Afrika (Scramble for Africa) na ukoloni, na 
hivi Wazungu waliendelea kuinyonya Afrika kwa namna nyingine 
mpya. Kusema kweli, ni lazima tuitazame biashara ya utumwa ya 
Atlantiki kama hatua ya kwanza ya ubeberu wa Wazungu katika 
Afrika. Wakati huo, ubeberu wenyewe ulikuwa wa kiuchumi tu. 
Wazungu walikuwa na uchumi wa kibepari uliokuwa na nguvu, hali 
uchumi wa Waafrika ulikuwa ule wa kujipatia riziki ya siku kwa siku. 
Kwa hiyo Wazungu walipiga ngoma na kuwafanya Waafrika wacheze. 
Bidhaa fulani zilitengenezwa Ulaya tu. Waafrika wakaambiwa kwamba, 


ikiwa walitaka bidhaa hizo, iliwabidi watoe binadamu wenzao. 
Jambo moja la kuhuzunisha sana kuhusu biashara ya utumwa ya 


Atlantiki, kwa upande wa Waafrika wa Afrika ya Magharibi, ni 
kwamba hawakuwa na la kufanya walipokabiliwa na vitisho vya 
kiuchumi. Walikuwako machifu wachache wa Afrika ya Magharibi 
waliojaribu kukomesha biashara ya utumwa katika sehemu zao. 
Mfalme wa Kongo alijaribu kukomesha biashara hiyo mwanzoni mwa 
karne ya kumi na sita; mfalme wa Dahome alijaribu katika miaka ya 
1730, chifu mmoja wa Kibaga, wa sehemu ambayo leo ni Jamhuri ya 
Guinea, alijibidiisha kuwapinga wafanya biashara hiyo katikahi ya 
karne ya kumi na nane, na mfalme wa Kiwolof wa Keya (Cayor) huko 
Senegal aliipinga biashara ya utumwa mwishoni mwa karne ya kumi 
na nane. Lakini wote walishindwa, kwa sababu hakuna mtawala hata 
mmoja wa Kiafrika aliyeweza kuzishinda nguvu za uchumi wa Ulaya. 

Hatimaye, Waafrika wa Afrika ya Magharibi walikabiliwa na tatizo 
la kuuza au kuuzwa. Hapo suala la silaha likawa muhimu sana. Ili nchi 
iwe na nguvu, ilibidi ipate silaha; lakini kuzipata hizo silaha kwa 
Wazungu, iliwabidi Waafrika watoe watumwa. Hivyo watawala wa 
Kiafrika wakajiona wanauza watumwa ili wapate silaha za kukamatia 
watumwa wengine wa kununulia silaha zaidi. Haya yanaweza kuelezwa 
kama mambo yaliyoambatana. Hata hivyo hayawatoi makosani kabisa 
wale watawala wa Kiafrika waliowasaidia Wazungu, ila yanaeleza 

namna gani mwishowe Waafrika hawakuwa washiriki wa Wazungu bali 
wafanya kazi au vibaraka wao. 

Wanahistoria wengine wanasema kuwa watawala wa Kiafrika 
waliwahadaa Wazungu, wakawatumia kama vyombo vyao. Hutoa hoja 
kwamba Waafrika walielewa mashindano yaliyokuwako baina ya 
mataifa ya. Kizungu, kwa hiyo walilitumia taifa moja kugombana na 
jingine. Kwa mfano, katika Gold Coast hakukuwa na taifa la Kizungu 
hata moja lililokuwa na ngome mbili au tatu zilizopangana mstari 
mmoja. Badala yake, ngome ya Wadachi ilikuwa karibu na ya 
Wadenishi ambayo nayo ilikuwa karibu na ile ya Waingereza, na 
kadhalika. Mtindo huu ulizuka kwa $ababu mara baada ya taifa moja la 
Kizungu kujenga ngome yake katika sehemu yoyote ya Gold Coast, 
Waafrika waliokuwako karibu na hapo nao waliliita taifa jingine 
lililokuwa likishindana na lile la kwanza kuja kujenga ngome katika 
nchi yao. Vile vile machifu wa Gold Coast walikuwa hodari sana wa 
kuwafanya Wazungu wawasaidie katika vita vyao vya kienyeji. Lakini 
Waafrika walikuwa wakijihadaa wenyewe tu, maana Waafrika wengi 
zaidi walikuwa wakiuzwa, ambavyo ndivyo hasa walivyotaka Wazungu. 
Hata kama nchi moja ya Kizungu haikufanikiwa kama ilivyofanikiwa 
nyingine, utaratibu wa kibepari haukudhurika. 


Faida za watu binafsi ndio msingi wa maafa 

Siku hizi wanahistoria hawajadiliani tena kama utumwa ulikuwa kitu 
cha sawa au cha makosa. Wanakubaliana kwamba ulikuwa jambo ovu 
sana. Hata hivyo, ni rahisi kuendelea kujadili athari ambazo biashara 
ya utumwa ya Atlantiki ilikuwa nazo juu ya siasa, uchumi na 
utamaduni, na kuyasahau yale mateso makubwa waliyoyapata 
binadamu waliouzwa, na pia unyama mkubwa wa wale waliokuwa 
wakiiendesha biashara hiyo. Mambo yote haya yalifanyika kwa sababu 
watu walishughulika na faida zao binafsi tu. Hii ni pamoja na tabaka 
la watawala wa Kiafrika. Wao walijua kwamba walikuwa wakishiriki 
katika mambo maovu, lakini walihitaji bidhaa za Kizungu, ambazo 
zilikuwa ni utajiri katika jamii zisizotumia fedha. Wazungu walikutwa 
tayari wanatumia fedha. Walifanya biashara ili kupata fedha zaidi, 
ambazo wangezifanya mtaji katika nchi zao na kuwafanya matajiri 
zaidi. 

Kwa sababu kulipatikana faida kubwa sana kwa biashara ya utumwa 
Afrika, Wazungu walikataa kufuata dhamiri zao zilizokuwa 
zikiwaambia kuwa ni makosa kufanya biashara hiyo. Wao walijua 
kwamba Waafrika walikuwa wakiteswa, katika majahazi ya kubebea 
watumwa na katika mashamba makubwa huko Amererika; na walielewa 
kwamba kuuza binadamu wenzao ni jambo lisiloweza kuwa ni haki. 

Hata hivyo, kanisa la Kikristo lilijitokeza na visingizio vya kuunga 
mkono biashara ya utumwa. Makasisi, wao wenyewe walifanya 
biashara ya utumwa, hasa katika Angola, na wengine wengi walikuwa 
na watumwa katika Amerika. Sababu ya pekee iliyotolewa na Kanisa 
Katoliki kwa vitendo vyao hivyo ni kwamba lilikuwa linaziokoa roho 
za Waafrika kwa kuwabatiza watumwa. Waprotestanti walikuwa 
wabaya zaidi, kwani wao hata hawakuweka wazi kwamba wao 
wanaamini kuwa Mwafrika anayo roho. Badala yake waliunga mkono 
lile wazo kuwa mtumwa wa Kiafrika alikuwa ni kitu tu kama samani 
(fanicha) au mifugo. Hakuna sehemu katika historia ya Kanisa la 
Kikristo ambayo ni ya fedheha kuliko hii ya kuunga mkono biashara 
ya utumwa. 


Kwa nini Wazungu kukomesha utumwa 

Daima walikuwako watu wachache waliopinga biashara ya utumwa 
toka mwanzo, lakini serikali na wafanya biashara waliwapuuza katika 
karne ya kumi na tano, kumi na sita na kumi na saba. Juhudi za 
kikweli kweli za kuikomesha biashara hii hazikufanywa mpaka 
mwishoni mwa karne ya kumi na nane. Hapo makundi yaliundwa huko 
Amerika na Ulaya ili kuzishawishi serikali kukomesha biashara hiyo, 
na kulifikia lengo hilo, kila mara walijaribu kushawishi watu wengine 
katika nchi zao wawaunge mkono. Wanachama wa makundi hayo 
waliitwa wasamaria, na wale waliokuwa Uingereza walikuwa maarufu 
kuliko wote. Miongoni mwao ni .Granville Sharp, mwanasheria 
aliyepigania haki za watumwa katika mahakama ya Uingereza; Thomas 
Clarkson, mtu mwenye nia thabiti, aliyejitahidi kuliko wengine wote 
kupata msaada wa umma wa Kiingereza; na William Wilberforce, 
aliyekuwa mbunge wa Bunge la Uingereza, aliyesimamia juhudi za 
kuishawishi serikali yao kupitisha muswada wa kuwaharamishia raia 
wa Kiingereza kufanya biashara ya utumwa. Muswada huo ulipitishwa 


mwaka 1807. 
Watu wengi huko Uingereza walioshiriki katika ukomeshaji wa 


biashara ya utumwa walikuwa ni Wakristo wainjilisti, ambao walianza 
kupinga barabaabara kuwatendea Waafrika kama wanyama. Katika 
Ufaransa, wapingaji wa biashara ya utumwa walikuwa ni watu wale 
wale walioleta Mapinduzi ya Ufaransa, ambayo msingi wake ulikuwa 
ni ile imani kwamba watu wote ni sawa na wana haki ya kuwa huru. 
Lakini, mambo yakichunguzwa kwa makini, itaonekana kuwa 
Wazungu (na hasa Waingereza) hawakuikomesha biashara ya utumwa 
kwa ajili ya uadilifu wa mioyo yao. Walikwisha kupata faida kubwa 
kwa kuinyonya Afrika kwa njia hiyo, na ilipofika mwisho wa karne ya 
kumi na nane biashara ya Atlantiki haikuwa tena na faida kama vile 

ilivyokuwa hapo mwanzo. Hili ndilo jambo lililowezesha biashara ya 
utumwa kukomeshwa. 

Denmark ilikuwa nchi ya kwanza ya Kizungu kuwaambia raia wake 
waiache biashara ya utumwa. Makoloni ya Denmark huko Amerika 
yalihitaji maelfu machache tu ya watumwa kila mwaka, kwa hiyo 
Serikali ya Denmark ilionelea bora kuwapeleka wanawake wa kutosha 
kwenye mashamba yao ili idadi ya watu iongezeke kwa njia ya 
kikawaida. Ilipofikia mwaka 1802 Denmark ilionelea kwamba 
ingeweza kutoendelea na sehemu yake katika biashara ya utumwa. 
Hatua muhimu kuliko zote ni ile ya ukomeshaji wa Kiingereza katika 
mwaka 1807, maana Uingereza ilishiriki vikubwa mno katika biashara 
ya utumwa ya Atlantiki wakati huo. Katika kipindi cha zaidi ya miaka 
ishirini hivi, sheria za ukomeshaji kama hiyo zilipitishwa huko 
Amerika, Sweden, Uholanzi, Ufaransa, na Brazili. Ureno na Hispania 
kwanza zilikataa kupitisha sheria za kuwapigia marufuku raia zao 
kushiriki katika biashara ya utumwa, lakini katika mwaka 1815 na 
1817 walikubali kuzuia biashara hiyo katika nchi zao isipokuwa zile 
zilizoko kusini ya Ikweta. 

Mara baada ya mataifa mengi kupitisha sheria za kuwaharamishia 
raia zao kufanya biashara ya utumwa, lilibaki tatizo la kuhakikisha 
jinsi sheria hizo zilivyotiiwa. Mataifa mengi hayakufanya juhudi 
kikweli kweli kuzitekeleza sheria hizo. Ufaransa, Amerika, Brazili, 
Ureno na Hispania, zote ziliasi sheria hizo. Kwa kweli, Uingereza peke 
yake ndiyo iliyofanya juhudi za kikweli kweli kuzuia meli zisibebe 
watumwa kutoka Afrika ya Magharibi. Serikali ya Uingereza ilifanya 
hivyo kwa sababu ya mawazo adilifu ya kupendelea ubinadamu, kwa 
upande mmoja, na pia kwa sababu Waingereza waliokuwa na watumwa 
na waliokuwa wafanya biashara ya watumwa walitaka biashara yote 
ikomeshwe, baada ya wao kuzuiwa kushiriki. Kwa hiyo, Uingereza 
ilitumia jeshi lake la wanamaji kuulinda mwambao wa Afrika ya 
Magharibi ili kuzuia biashara ya utumwa ya Atlantiki. 

Wakati jahazi lilipokamatwa na manowari ya Kiingereza nje ya 
pwani ya Afrika ya Magharibi, Waafrika waliokuwa humo walipelekwa 
Sierra Leone na kuachwa huru. Wachache baadaye walirudi makwao 
katika sehemu mbali mbali za Afrika ya Magharibi, lakini wengi wao 
walibaki Sierra Leone, ambayo ilianzishwa kama makao ya Waafrika 
ambao hapo mwanzo waliwahi kuwa watumwa huko Amerika na 
Uingereza. 

Licha ya kusaidia kuongeza idadi ya watu ya Sierra Leon, ulinzi wa 
manowari hizo nje ya pwani ya Afrika ya Magharibi haukufanikiwa. 
Ingawa Uingereza ilikuwa na jeshi kubwa la wanamaji kuliko yote 
katika karne ya kumi na tisa, haikuweza kutoa meli za kutosha 

kuulinda mwambao wa Afrika ya Magharibi, ambao urefu wake ni 
maili elfu nyingi. Kulikuwa na mahali kwingi ambako jahazi liliweza 
kupakia watumwa na kung'oa nanga bila kuonekana na manowari ya 
Kiingereza. Kwa vile matumizi ya nguvu katika hali kama hizo 
hayakuwa na matokeo ya kutumainisha, ilikuwa lazima kuwashawishi 
machifu wa Afrika ya Magharibi wasiuze watumwa lijapo jahazi la 
Kizungu kuwatafuta. Kwa bahati mbaya, juhudi hizi zilikatisha tamaa 
pande zote mbili. Siku zote ilikuwako ijapokuwa ni serikali moja Ulaya 
au Amrrika iliyokuwa tayari kuwasaidia wafanya biashara wa utumwa 
na, kwa hiyo, kuifanya mipango ya Uingereza na nchi nyingine ya 
kukomesha biashara ya utumwa ya Atlantiki isifaulu. Jambo la kuwa 
biashara ya utumwa iliendelea kustawi wakati wa karne ya kumi na tisa 
na haikukoma mpaka karibu na mwaka 1880 lina maana kuwa 
mahitaji ya watumwa yalikuwa bado yangalipo huko Amrrika, na 
kwamba Wazungu walikuwa wangali na nia yao ya kuwatia Waafrika 
utumwani. Pia kuna dalili zinazoonyesha kuwa tabaka la watawala 
katika sehemu nyingi za pwani ya Afrika ya Magharibi liliendelea 
kuwatimizia Wazungu mahitaji yao ya watumwa. 


Kwa nini Waafrika kupinga utumwa kukomeshwa 

Pengine itashangaza kuona kwamba Waafrika walipinga vikali 
wakati Wazungu fulani walipojaribu kukomesha biashara ya utumwa, 
lakini hivi hasa ndivyo ilivyokuwa, isipokuwa kwa watu wachache 
sana. Machifu wa Kiafrika walitafuta bandari mpya za kusafirishia 
watumwa, wakafanya mipango na wafanya biashara ya utumwa 
kuzikwepa manowari za Kiingereza, na walikuwa wakali sana kwa mtu 
yoyote aliyewaendea kuwaambia waache kufanya biashara ya utumwa. 
Msimamo wa machifu wa Kiafrika waliokuwa wakifanya biashara ya 
utumwa, kwa kweli ulikuwa unaeleweka wazi wazi.Kukamata na kuuza 
watu kama watumwa ilikuwa ndiyo shughuli yao kubwa toka karne ya 
kumi na tano na kumi na sita. Walipohitaji bidhaa za Kizungu, njia ya 
pekee ya kuzipatia ilikuwa ni kutoa watu, kwa sababu Wazungu 
walikuwa hawakubali chochote badala ya watumwa, isipokuwa 
dhahabu, iliyokuwa ikipatikana katika sehemu chache tu. Na kwa kweli 
machifu wa Kiafrika walizitaka bidhaa za Kizungu, ambazo hazikuwa 
tena ni anasa tu bali zilionekana kama vitu vya lazima huko Afrika ya 
Magharibi. 

Njia moja iliyozungumzwa sana na maafisa wa Kiingereza katika 
Afrika ya Magharibi kama tatuzi la tatizo hili ilikuwa kuwapa machifu 
wa Kiafrika bidhaa nyingi sana kama zawadi au fidia ikiwa wangeacha 
kutoa watumwa. Kwa mfano, katika mwaka 1839, mfalme wa Bonni, 
moja ya nchi zenye nguvu kwenye mdomo wa mto wa Niger, alikubali 

kukomesha biashara ya utumwa, ikiwa Serikali ya Uingereza ingempa 
kila mwaka bidhaa zenye thamani ya dala 2,000 (elfu mbili). Serikali 
ya Uingereza haikuunga mkono mapatano ya wawakilishi wake huko 
Bonni, kwa hiyo mapatano hayo hayakutimizwa. Hata hivyo, ni kweli 
kabisa kwamba hayangefanikiwa. Zawadi iliyotolewa haikuwa na 
tofauti na ile mikopo midogo ambayo wabeberu wako tayari 
kuzikopesha dola za Kiafrika hii leo. Jambo lililohitajiwa ni biashara 
ya aina nyingine ambayo ingewawezesha Waafrika kuuza mazao na 
bidhaa zao wenyewe kwa bei nafuu. Kwa hiyo, baada ya biashara ya 
utumwa ya Atlantiki kuzuiwa, siasa nzuri kabisa ingelikuwa ni ile ya 
kutafuta bidhaa mpya za Kiafrika ambazo zingeweza kuuzwa Ulaya. 


Uchumi mpya badala ya utumwa 

Kwa sababu ya maendeleo ya viwanda huko Ulaya mnamo mwisho 
wa karne ya kumi na nane na kumi na tisa, ambayo kwa kawaida 
huitwa “Mapinduzi ya Viwanda, kulitokea mahitaji makubwa ya 
mafuta ya kupaka sehemu mbali mbali za vyombo viwandani humo. 
Kujengwa kwa reli Ulaya pia kulimaanisha kwamba mafuta yalihitajika 
kwa ajili ya mitambo yake na magurudumu. Mafuta huko Ulaya 
yalitoka katika shahamu za wanyama, nazo hazikuwako za kutosha. 
Hata hivyo, shahamu za wanyama hazikufaa sana, kwa hiyo mafuta ya 
mimea yalipendelewa zaidi. Kwa mfano, kiungo kimoja cha 
kutengenezea sabuni kilikuwa mafuta ya mimea, na utengenezaji wa 
sabuni uliongezeka sana katika karne ya kumi na tisa. Ili kutosheleza 
mahitaji hayo Ulaya, Afrika ya Magharibi ilianza kutoa mafuta ya 
mimea katika karne ya kumi na tisa, ambayo mpaka leo yangali bidhaa 
yake kubwa ya kuuza nchi za nje. Asili mbili kubwa za mafuta zilikuwa 
karanga na michikichi, lakini mafuta ya michikichi yalikuwa na 
thamani zaidi kwa kuwa ndiyo yaliyohitajiwa na watengenezaji wa 
sabuni. 

Michikichi iliyotoa mafuta iko kwenye sehemu nyingi za pwani ya 
Afrika ya Magharibi, lakini ilibidi imee kwa wingi ili iwe badala yenye 
faida ya biashara ya utumwa ya Atlantiki. Michikichi ilistawi sana 
Dahome na Nigeria. Delta ya Niger ilikuwa ni moja ya magulio 
makubwa ya biashara ya utumwa Afrika ya Magharibi, lakini ilipofika 
katikati ya karne ya kumi na tisa ilikuwa ikitoa mafuta mengi mno ya 
mchikichi hata ile mikono kadha wa kadha ya mto wa Niger ikawa 
inaitwa Mito ya Mafuta. Hili lilikuwa badiliko kubwa sana. Haikuwa 
jambo rahisi kutoka kwenye uchumi wa biashara ya utumwa kwenda 
kwenye uchumi wa mafuta ya mawese. Machifu wachache 
waliamua kujenga uchumi wao kwa kuuza mawese nchi za nje mapema 
katika karne ya kumi na tisa. Wengine wachache waliendelea na 

biashara ya utumwa na kutojali kabisa uchumi wa mafuta ya mawese. 
Lakini wengi wa tabaka la watawala wa Kiafrika walikuwa na hadhari 
sana. Wao walipendelea kuanzisha biashara ya mawese huku 
wakiendelea na biashara ya utumwa. Kwa jumla, palikuwa na kazi 
kubwa kabla ya biashara ya mafuta ya mawese iliyokuwa ya amani na 
ya kisheria kuwa badala ya biashara ya utumwa, ambayo ilikuwa 
mbovu sana na ambayo ilikuwa imeharamishwa mapema katika karne 
ya kumi na tisa, kama ilivyoelezwa hapo juu. 

Kwa upande mmoja, kuwekwa bidhaa nyingine badala ya watumwa 
kulikuwa ni mapinduzi. Kulisababisha kuondolea mbali zile njia 
mbovu za kupatia watumwa, na badala yake kukaleta mipango mipya 
ya manufaa na kazi. Kwa mfano katika utengenezaji wa mafuta ya 
mawese, ilibidi machikichi yachumwe, yapasuliwe na kokwa zake 
zitengenezwe kwa njia maalumu ili zitoe mafuta. Ililazimu viwepo 
vyombo vya kuwekea mafuta, na wafanya kazi wengi zaidi walihitajika 
kuyapeleka mafuta hayo pwani, kwa vile misitu ya michikichi ilikuwa 
mbali na pwani. Ilisemwa katika mwaka 1857 juu ya mafuta ya 
mawese huko Sierra Leone kuwa: “Tabia ya kufanya kazi imewaingia 
sana watu hata ikawa, katika mwaka uliopita, kiasi cha kasiki 150,000 
(mia moja na hamsini elfu) za kokwa zilichumwa na kuuzwa kwenye 
masoko. Kuzipata kokwa hizo, kwa uchache ilibidi kuzichemsha kasiki 
350,000 (mia tatu na hamsini elfu) za machikichi, kuyatoa nyama 
zake kwa mikono na halafu kuyavunja na kuzitoa kokwa kifuu chake, 
ndipo zisafirishwe maili nyingi sana mpaka sokoni, hivyo ikibatilisha 
kwa mkazo mkubwa lile dai kwamba watu weusi hawafanyi kazi ila 


kwa kulazimishwa.” 
Na kazi kubwa zaidi ilihitajiwa katika upandaji na uvunaji wa 


karanga. Watu wa Senegambia na Guinea ya Juu (Upper Guinea) 
walionyesha kuwa walikuwa na msukumo na ari ya kujaribu mambo, 
kwa sababu hawakuwa wakizijua karanga kabla, lakini hata hivyo 
walivumbua njia nzuri ya kuzilima. Wakati wa ukoloni, Serikali ya 
Kiingereza, ilijaribu kuanza kulima karanga Tanzania. Walikuwa na 
mtaji wa shilingi elfu nyingi na maarifa yao yote ya sayansi, lakini 
mpango huo ulishindwa vibaya sana. Waafrika wa Afrika ya Magharibi 
walionyesha busara zaidi na ustadi walipokuwa wanaiacha biashara ya 
utumwa ya Atlantiki. 

Hiki ni kijitabu cha kwanza katika mfululizo wa vitabu vingi 
ambavyo Chama cha Historia katika Tanzania kimekusudia kuvitoa 
kwa lugha ya Kiswahili. Lesgo kubwa la mfululizo huu ni 
kumfahamisha Mwafrika historia yake. 

Katika kijitabu hiki, mwandishi anaeleza kwa ustadi mkubwa, na 
kwa namna ambayo haijapata kuelezwa kwa Kiswahili, jinsi Wazungu 
walivyoivamia Afrika na kuwatia Waafrika utumwani, kwa nini 
kufanya hivyo, hila walizozitumia, jinsi walivyozichafua mila na 
desturi za Waafrika na kuwasaliti wao kwa wao. 

Kwa lugha nyepesi na iliyo wazi, mwandishi anaonyesha kwamba 
Wazungu hawakuikomesha biashara ya utumwa kwa kuwa waliamini 
kwamba ilikuwa chafu na makosa (kama wengi wetu tunavyoamini), 
bali kwa kuwa ilikuwa njia nzuri zaidi na ya uficho zaidi ya 
kumtawalia na kumnyonyea Mwafrika na nchi yake. 

Kwa ufupi, hii ni historia ya jinsi Afrika ilivyonyonywa na 
inavyoendelea kunyonywa. Ni muhimu kila Mwafrika kuisoma. 


Bei Shg. 4.50 


(Afrika ya Mashariki tu) 


